[pic] | EUROOPAN YHTEISÖJEN KOMISSIO |

Bryssel 12.9.2005

KOM(2005) 417 lopullinen

Ehdotus

NEUVOSTON ASETUS

poikkeuksellisten kaupan toimenpiteiden käyttöönotosta Euroopan unionin vakautus- ja assosiaatioprosessiin osallistuville tai siihen yhteydessä oleville maille ja alueille annetun asetuksen (EY) N:o 2007/2000 muuttamisesta

(komission esittämä)

PERUSTELUT

I. Tausta

1. Euroopan yhteisöt ovat myöntäneet asetuksella (EY) N:o 2007/2000[1] vakautus- ja assosiaatioprosessiin osallistuvista maista ja alueilta peräisin oleville lähes kaikille tuotteille poikkeuksellisen rajoittamattoman tullittoman pääsyn EU:n markkinoille.

2. Näiden toimenpiteiden päätavoitteena on elvyttää Länsi-Balkanin alueen talouksia myöntämällä niille erityiskohtelu niiden pyrkiessä EU:n markkinoille. Talouskehityksen tavoitteena on puolestaan edistää koko alueen poliittista vakautta.

3. EU:n vakautus- ja assosiaatioprosessissa näiden poikkeuksellisten tullietuuksien myöntämiseen sovelletaan tiettyjä edellytyksiä, kuten demokratian perusperiaatteiden ja ihmisoikeuksien kunnioittaminen edunsaajamaissa ja -alueilla sekä kyseisten maiden valmius kehittää keskinäisiä taloudellisia suhteitaan ja sitoutua talousuudistuksiin ja alueen yhdentymiseen kaupan avulla. Poikkeuksellisten tullietuuksien myöntäminen edellyttää edunsaajien sitoutumista tehokkaaseen hallinnolliseen yhteistyöhön yhteisön kanssa petosten ehkäisemiseksi. Lisäksi poikkeukselliset tullietuudet voidaan pitää voimassa vain, jos edunsaajat noudattavat tullittomuutta ja toteuttavat toimenpiteitä, joilla on vastaava vaikutus EU:sta peräisin olevaan tuontiin,

4. Tullietuudet myönnettiin 31. joulukuuta 2005 päättyväksi ajanjaksoksi. Vahvistettuja edellytyksiä sekä kyseisestä järjestelystä saatuja kokemuksia on tarkoitus tarkastella uudelleen.

II. Ehdotuksen perustelut

5. Tämän ehdotuksen tavoitteena on jatkaa tullietuuksia koskevan nykyisen järjestelmän soveltamista vielä viiden vuoden ajan eli 31. joulukuuta 2010 asti. Tämän ehdotuksen tärkeimmät syyt ovat seuraavat:

6. Tullietuudet ovat lisänneet Länsi-Balkanin vientiä EU:hun, joten niiden tavoite on toistaiseksi täyttynyt. Vuosina 2000–2004 näiden maiden EU:hun suuntautuva tuonti kasvoi vuosittain noin kahdeksalla prosentilla.

7. Lissabonissa 23. ja 24. maaliskuuta 2000 kokoontunut Eurooppa-neuvosto vahvisti, että Länsi-Balkanin maiden kanssa tehtäviä vakautus- ja assosiaatiosopimuksia olisi edellettävä yksipuolinen kaupan vapauttaminen. Tämän jälkeen vakautus- ja assosiaatiosopimukset on tehty entisen Jugoslavian tasavallan Makedonian sekä Kroatian kanssa, mutta ei vielä muiden Länsi-Balkanin maiden kanssa. Tästä syystä yksipuolisia tullietuuksia koskevaa nykyistä järjestelmää on jatkettava edellä mainittujen Eurooppa-neuvoston päätelmien mukaisesti.

8. Jonkinasteisesta edistyksestä huolimatta Länsi-Balkanin taloudellinen siirtymä- ja uudistusprosessi on vielä pahasti kesken. Nykyisten tullietuuksien lopettaminen poistaisi edunsaajilta objektiivisen taloudellisen etuuden niiden kaupassa EU:n kanssa. Koska EU on Länsi-Balkanin tärkein vientikohde, tämä saattaisi vaikuttaa erittäin negatiivisesti alueen maiden yleiseen taloudelliseen suorituskykyyn, mikä puolestaan vaikuttaisi negatiivisesti niiden uudistus- ja siirtymäprosessiin.

9. Tullietuuksien jatkamisella ei ole mitään merkittäviä kielteisiä vaikutuksia EU:n kotimaanmarkkinoihin. Länsi-Balkan edustaa edelleen erittäin pientä osaa (0,7 %) EU:n kokonaistuonnista.

III. Selvitys ehdotuksen sisältämistä säännöksistä

10. Tässä ehdotuksessa jatketaan nykyisten yksipuolisten tullietuuksien soveltamista 31. joulukuuta 2010 asti. Ehdotuksella myös muutetaan neuvoston asetusta (EY) N:o 2007/2000, jotta voidaan ottaa huomioon Montenegrosta ja Kosovosta[2] peräisin olevien tekstiilien tuontiedellytyksiä koskeva uusi tilanne EY:n ja Serbian tasavallan allekirjoitettua tekstiilituotteiden kauppaa koskevan kahdenvälisen sopimuksen 31. maaliskuuta 2005. Lisäksi ehdotuksessa otetaan huomioon Jugoslavian liittotasavallan nimen muuttuminen Serbiaksi ja Montenegroksi samoin kuin se, että Montenegron tasavalta, Serbian tasavalta ja Kosovo muodostavat kukin erillisen tullialueen.

IV. Talousarviovaikutukset

11. Asetuksesta ei aiheudu menoja yhteisön talousarvioon. Sen soveltamisen ei pitäisi myöskään johtaa tullitulojen menetykseen nykytilanteeseen verrattuna. Asetuksen soveltaminen johtaisi kuitenkin tullitulojen menetykseen niiden maiden ja alueiden, joiden kanssa ei ole tehty vakautus- ja assosiaatiosopimuksia, etuuskohteluun oikeuttamattoman kaupan osalta. Tullitulojen menetyksen arvioidaan olevan 105 miljoonaa euroa vuodessa.

Ehdotus

NEUVOSTON ASETUS

poikkeuksellisten kaupan toimenpiteiden käyttöönotosta Euroopan unionin vakautus- ja assosiaatioprosessiin osallistuville tai siihen yhteydessä oleville maille ja alueille annetun asetuksen (EY) N:o 2007/2000 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan,

ottaa huomioon komission ehdotuksen[3],

sekä katsoo seuraavaa:

(1) Poikkeuksellisten kaupan toimenpiteiden käyttöönotosta Euroopan unionin vakautus- ja assosiaatioprosessiin osallistuville tai siihen yhteydessä oleville maille ja alueille annetun neuvoston asetuksen (EY) N:o 2007/2000[4] voimassaolo päättyy 31 päivänä joulukuuta 2005.

(2) Koska vakautus- ja assosiaatiosopimuksia ei ole vielä tehty kaikkien Länsi-Balkanin maiden kanssa, on asianmukaista pidentää neuvoston asetuksen (EY) N:o 2007/2000 voimassaoloaikaa.

(3) Markkinoiden avaamisen jatkamisen odotetaan edistävän poliittista ja taloudellista vakautusprosessia alueella ilman, että Euroopan yhteisölle aiheutuisi kielteisiä vaikutuksia. Tästä syystä etuuksia olisi sovellettava vielä 1 päivästä tammikuuta 2006 31 päivään joulukuuta 2010.

(4) Jugoslavian liittotasavallassa hyväksyttiin 4 päivänä helmikuuta 2003 perustuslaki, jossa maan nimi muutetaan ”Serbia ja Montenegroksi”.

(5) Neuvoston asetuksessa (EY) N:o 2007/2000 säädetyissä kaupan toimenpiteissä olisi otettava myös huomioon se, että Montenegron tasavalta, Serbian tasavalta ja Kosovo, sellaisena kuin se määritellään Yhdistyneiden kansakuntien turvallisuusneuvoston päätöslauselmassa 1244 (1999)[5], muodostavat kukin erillisen tullialueen.

(6) Yhteisö on tehnyt Serbian tasavallan kanssa tekstiilituotteiden kauppaa koskevan sopimuksen[6],

ON ANTANUT TÄMÄN ASETUKSEN:

1 artikla

Muutetaan asetus (EY) N:o 2007/2000 seuraavasti:

1. Korvataan 1 artiklan 1 kohdassa ilmaisu ”sekä Serbia ja Montenegrosta, mukaan luettuna Kosovo” ja 1 artiklan 3 kohdassa ilmaisu ”ja Serbia ja Montenegrosta, mukaan luettuna Kosovo” ilmaisulla ”sekä Montenegron, Serbian tai Kosovon tullialueilta”.

2. Korvataan 3 artiklan 1 ja 2 kohdassa ilmaisu ”Jugoslavian liittotasavallasta” ilmaisulla ”Montenegron tai Kosovon tullialueilta”.

3. Muutetaan 4 artikla seuraavasti:

a) Korvataan 2 kohdan d alakohdassa ilmaisu ”Jugoslavian liittotasavallasta Kosovo mukaan luettuna” ilmaisulla ”Montenegron, Serbian tai Kosovon tullialueilta”.

b) Korvataan 4 kohdan johdantovirkkeessä ilmaisu ”ja Serbia ja Montenegrosta, mukaan luettuna Kosovo” ilmaisulla ”sekä Montenegron, Serbian tai Kosovon tullialueilta” ja c alakohdassa ilmaisu ”Serbia ja Montenegrosta, mukaan luettuna Kosovo” ilmaisulla ”Montenegron, Serbian tai Kosovon tullialueilta”.

4. Korvataan 17 artiklassa päivämäärä ”31 päivään joulukuuta 2005” päivämäärällä ”31 päivään joulukuuta 2010”.

5. Korvataan liitteessä I olevassa ”Edunsaajat”-sarakkeessa kaikki ilmaisut ”Jugoslavian liittotasavalta Kosovo mukaan lukien” ilmaisulla ”Montenegron, Serbian tai Kosovon tullialueet”.

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

[1] EYVL L 240, 23.9.2000, s. 1, asetus sellaisena kuin se on viimeksi muutettuna neuvoston asetuksella (EY) N:o 374/2005 (EUVL L 59, 5.3.2005, s. 1).

[2] Siten kuin se määritellään Yhdistyneiden Kansakuntien turvallisuusneuvoston päätöslauselmassa1244 (1999).

[3] EUVL C , , s. .

[4] EYVL L 240, 23.9.2000, s. 1, asetus sellaisena kuin se on viimeksi muutettuna neuvoston asetuksella (EY) N:o 374/2005 (EUVL L 59, 5.3.2005, s. 1).

[5] http://www.un.org/Docs/scres/1999/sc99.htm

[6] EUVL L 90, 8.4.2005, s. 36.